Hans Andersen (V), 2024-12-17:
Tak for det.
Først og fremmest tak til Dansk Folkeparti for beslutningsforslaget og for at sætte yderligere fokus på en vigtig problemstilling.
For der er problemer i Danmark med parallelsamfund, kriminelle udlændinge, kriminelle klaner og indvandrerbander, og de problemer må ikke undervurderes.
I Danmark har vi ført en stram udlændingepolitik i årtier, og det betyder også, at vi langtfra er i samme situation som Sverige.
Vores problemer med kriminelle udlændinge og indvandrerbander er helt reelle, men de er trods alt væsentlig mindre end i Sverige, hvor man har ført en naiv politik i alt for mange år.
De svenske tilstande er et klart bevis på, at den kurs, vi har ført i Danmark, er den rigtige, og den skal vi fortsætte.
Så har der i løbet af året været en del debat om såkaldt infiltrering, altså om, om kriminelle netværk eller indvandrermiljøer med værdier, der ikke er forenelige med danske værdier, infiltrerer offentlige myndigheder.
Og det er jo i høj grad udsprunget af rapporter om situationen i Sverige, som der også henvises til i beslutningsforslaget.
Den debat, der har været, omhandler set med mine øjne to fænomener, der minder om hinanden, men som alligevel har deres forskelligheder.
Det ene er kriminelle netværks infiltrering af offentlige myndigheder gennem brug af såkaldte muliggørere, og det andet er, om der er nogle indvandrere, der så at sige tager deres værdier med på arbejde, altså om der er en socialrådgiver eller en anden ansat med indvandrerbaggrund, der håndterer en sag om mulig tvangsfjernelse forskelligt, hvis det er i en indvandrerfamilie, eksempelvis.
I forhold til det sidste har vi i Venstre ligesom en række andre partier ment, at det er på sin plads at få undersøgt, om der er bredere problemer med, at nogle offentligt ansatte eller andre tager nogle værdier med på arbejde, der er modstridende med deres arbejde.
Udlændinge- og integrationsministeren har igangsat et arbejde med det formål.
Lige nu pågår der et arbejde med en forundersøgelse om udøvelse af negativ social kontrol blandt offentligt ansatte.
Den forundersøgelse skal være med til at pege på, hvordan et større undersøgelsesarbejde kan se ud.
I Venstre er vi glade for, at den her forundersøgelse allerede er i gang, og når resultaterne foreligger, skal vi naturligvis kigge nærmere på, hvordan problematikken videre undersøges.
I forhold til de kriminelle netværks infiltrering, som beslutningsforslaget går på, er der jo ikke tvivl om, at skulle der foregå infiltrering på den ene eller på den anden måde i det offentlige, er det naturligvis dybt problematisk, på samme måde som det er dybt alvorligt, når advokater, revisorer og erhvervsfolk m.fl. samarbejder med og understøtter kriminelle netværk og deres kriminalitet.
Derfor er det også positivt, at justitsministeren oplyser, at der i National enhed for Særlig Kriminalitet er fokus på problemstillingen med kriminelle netværk, der infiltrerer myndigheder.
Jeg slutter også varmt op om ministerens forslag eller opfordring til at se på, om der kunne udarbejdes en beretning under udvalgsarbejdet, hvor vi når til enighed om at undersøge fænomenet muliggørere.
I Venstre er vi i hvert fald meget positive i forhold til at få udarbejdet en sådan rapport.
I forhold til en mulig rapport om aktive bandekriminelle er jeg mere skeptisk.
Jeg mener sådan set, at ministeren redegjorde meget tydeligt for, hvorfor en sådan rapport ikke vil bidrage med ny viden.
Men som sagt ser jeg frem til udvalgsarbejdet, hvor jeg håber, at et flertal af partier kan mødes om en beretning.
Tak for ordet.